Apple TV Plus kan nu downloades på alle Android TV-enheder. Langt om længe er det muligt at streame indhold fra Apples streamingtjeneste, på alle enheder baseret på Android TV.

Android TV er en af de ret populære smart TV-platforme, men Apple TV+ har ikke været tilgængelig på platformen – indtil nu. Google har netop bekræftet, at Apple TV Plus-appen nu er tilgængelig på Android TV. Nyheden kommer kort efter, at Nvidia udmeldte, at Apple TV Plus var ankommet til Nvidia Shield TV.

“Fra og med i dag kan SHIELD-ejere få adgang til Apple TV-appen, inklusive Apple TV+, og dens imponerende række af prisvindende serier, overbevisende dramaer, banebrydende dokumentarfilm, børneshows, komedier og meget mere.” Skrev Nvidia i et blogindlæg.

Afhængig af din Android TV-enhed og indholdet, er Dolby Vision og Dolby Atmos understøttet. Der er også mulighed for at streame i 4K HDR.

Google nævner desuden, at Apple TV-appen er tilgængelig på alle Android TV-enheder, baseret på Android 8.0 Oreo eller højere. Tidligere kunne appen kun hentes til Sony Bravia-TV og Chromecast med Google TV.

Apple TV-appen er dog stadig ikke tilgængelig på Android-smartphones, men forhåbentligt lander den også på den platform engang i fremtiden.